b'\n_START_ARTICLE_\nSmerdis od Kapadocije\n_START_PARAGRAPH_\nSmerdis je bio kralj (vjerojatnije satrap) Kapadocije sredinom 6. stolje\xc4\x87a pr. Kr. Jedini izvor o ovom drevnom vladaru je povjesni\xc4\x8dar Diodor sa Sicilije iz 1. stolje\xc4\x87a pr. Kr., koji u svojim djelima \xe2\x80\x9ePovijesna knji\xc5\xbenica\xe2\x80\x9c spominje punu listu kapadocijskih vladara, no ona se nerijetko smatra fiktivnom._NEWLINE_Diodor spominje kako je Smerdis bio sin Gal, odnosno unuk Farnaka i perzijske princeze Atose, sestre Kambiza I. Diodor o vladavini Smerdisa ne spominje nikakve detalje, kao ni o vladavini njegova oca Gala odnosno sina Arijaramna. Ipak, spominje se kako je Smerdisov unuk Anaf I. pomogao Dariju Velikom i ostaloj petorici urotnika da 522. pr. Kr. svrgnu magijskog uzurpatora Gaumatu._NEWLINE_Budu\xc4\x87i kako je povjesni\xc4\x8dar Diodor kronolo\xc5\xa1ki smjestio Smerdisa dvije generacije iza Farnaka (cca 600. pr. Kr.) odnosno dvije generacije prije Anafa I. (cca 520. pr. Kr.), \xc4\x8dini se kako je Smerdis vladao sredinom 6. stolje\xc4\x87a pr. Kr. Pokrajina Kapadocija je nakon bitke pomr\xc4\x8dine 585. pr. Kr. pala u ruke Medijskog Carstva, a nakon nepuna \xc4\x8detiri desetlje\xc4\x87a (oko 547. pr. Kr.) Kir Veliki priklju\xc4\x8duje je Perzijskom Carstvu. Zbog ovog se pretpostavlja kako je Smerdis vladao kao vazalni vladar (satrap) spomenutih supersila. Mogu\xc4\x87e je kako je Diodor pomije\xc5\xa1ao Galovog sina Smerdisa od Kapadocije sa istoimenim sinom Kira Velikog (Smerdis ili Bardija), kao \xc5\xa1to je slu\xc4\x8daj sa brojnim drugim kapadocijskim vladarima koje prati neuskla\xc4\x91ena kronologija i rodbinske veze, odnosno mije\xc5\xa1anje osobnih imena sa povijesnim likovima \xc4\x8diji se identitet i kronologija smatraju povijesno ovjerenim. U svakom slu\xc4\x8daju, Diodor spominje kako je Smerdisa naslijedio sin Arijaramn kojeg se smatra prvim (slu\xc5\xbebenim) satrapom Kapadocije Perzijskog Carstva.'